RIMOWA กระเป๋าเดินทางใบละสามหมื่น
ถ้าเรามีเงิน 30,000 บาทเราจะซื้ออะไร? เงินจำนวนนี้สามารถ… กินข้าวได้ 200 วัน วันละ 3 มื้อที่ราคามื้อละ 50 บาท ซื้อตั๋วเครื่องบินไปกลับ กรุงเทพ-ญี่ปุ่น ได้ 2 รอบ  แต่ เงินจำนวนนี้ซื้อกระเป๋าเดินทาง RIMOWA ได้เพียง 1 ใบ  กระเป๋าเดินทางแบรนด์นี้มีที่มาอย่างไร ลงทุนแมนจะเล่าให้ฟัง
21 มี.ค. 2561

RIMOWA กระเป๋าเดินทางใบละสามหมื่น / โดยลงทุนแมน
ถ้าเรามีเงิน 30,000 บาทเราจะซื้ออะไร?
เงินจำนวนนี้สามารถ…
กินข้าวได้ 200 วัน วันละ 3 มื้อที่ราคามื้อละ 50 บาท
ซื้อตั๋วเครื่องบินไปกลับ กรุงเทพ-ญี่ปุ่น ได้ 2 รอบ
แต่ เงินจำนวนนี้ซื้อกระเป๋าเดินทาง RIMOWA ได้เพียง 1 ใบ
กระเป๋าเดินทางแบรนด์นี้มีที่มาอย่างไร
ลงทุนแมนจะเล่าให้ฟัง
RIMOWA เป็นบริษัทที่เชี่ยวชาญในการผลิตกระเป๋าเดินทางด้วยไม้และหนัง ก่อตั้งขึ้นเมื่อปี 1898 โดยนาย Paul Morszeck
ระหว่างปี 1930 โรงงานของ RIMOWA ได้เกิดอุบัติเหตุไฟไหม้ ทำให้โครงสร้างและวัตถุดิบต่างๆ ไหม้ไปเกือบหมด เหลือเพียงแต่ อะลูมิเนียม
เรื่องดูน่าเศร้า แต่ใครจะรู้ว่าเรื่องนี้จะกลายเป็นดี
จากวิกฤติในครั้งนี้ ก็ได้เปลี่ยนนวัตกรรมการผลิตกระเป๋าของ RIMOWA ไปตลอดกาล
พวกเขาได้นำสิ่งที่เหลือรอดจากเหตุเพลิงไหม้ในครั้งนั้นมาเป็นวัสดุหลัก นั่นคือ โลหะ อะลูมิเนียม
ด้วยความที่อะลูมิเนียมมีน้ำหนักเบา ทนไฟได้ดี ทำให้กระเป๋า RIMOWA ได้รับความนิยมในเวลาไม่นาน
การคิดค้นนวัตกรรมใหม่ๆ ของ RIMOWA ยังพัฒนาต่อไป
ในปี 1976 RIMOWA สามารถคิดค้นกระเป๋ากันน้ำและความชื้นสำหรับกล้องได้สำเร็จ ซึ่งสามารถแก้ไขปัญหาของทีมงานถ่ายทำภาพยนตร์ จนกลายมาเป็นแบรนด์อันดับหนึ่งในใจนักเดินทางทั่วโลก
หลายสิบปีที่ผ่านมา
RIMOWA ยังคงความเป็นหนึ่งโดยมีการพัฒนาอย่างไม่หยุดยั้ง
ไม่ว่าจะเป็นล้อ Multi Wheel ที่ทนทานต่อการใช้งานทุกสภาพพื้นผิว
การนำ โพลีคาร์บอเนตที่มีความยืดหยุ่นสูง ทนต่อแรงกระแทกได้ดีมาประยุกต์ใช้
หรือแม้แต่ Electronic Tag ที่ช่วยให้เราเช็กอินกระเป๋าได้ตั้งแต่ยังไม่ถึงสนามบิน ผ่านแอปในมือถือ ช่วยให้การเดินทางมีความสะดวก และ รวดเร็วมากยิ่งขึ้น
ล่าสุด บริษัทยักษ์ใหญ่แห่งวงการแฟชั่น High-end อย่าง LVMH ได้เข้าถือหุ้นใน RIMOWA ในสัดส่วนถึง 80% ของหุ้นทั้งหมด มีมูลค่าสูงถึง 22,300 ล้านบาท
ที่น่าสนใจมากกว่าการเข้าซื้อกิจการคงจะเป็น
ทำไมเราต้องนำเงิน 30,000 บาท ไปแลกกับกระเป๋าเดินทางหนึ่งใบ
คำตอบคงจะมาจาก นักเดินทางทั่วโลก ที่ยอมรับในสินค้าคุณภาพ และดีไซน์ที่ไม่เหมือนใคร
น่าจับตามองว่าการเข้าซื้อหุ้นของกลุ่ม LVMH จะพลิกโฉมหน้ากระเป๋าเดินทางแบรนด์นี้ไปอีกหรือไม่
แต่จากอดีตที่ผ่านมาเราได้เรียนรู้ว่า
จากอะลูมิเนียมที่หลงเหลืออยู่จากโรงงานที่ถูกไฟไหม้ ทำให้ RIMOWA กลายเป็นแบรนด์กระเป๋าเดินทางอันดับ 1 ของโลก มีมูลค่าทางตลาดเกือบ 30,000 ล้านบาท
ตอนเด็กๆ บางคนคงเคยได้ยินตำนาน “หมูปิ้ง”
หมูปิ้งเกี่ยวอะไร?
เมื่อก่อนคนจีนปิ้งย่างไม่เป็น กินเนื้อดิบๆ
มีคนเลี้ยงหมูคนหนึ่งโชคไม่ดีไฟไหม้บ้าน ลูกหมูที่อยู่ในบ้านถูกไฟคลอกหมด
พอคนนั้นจะเอามือไปคลำลูกหมูก็สะดุ้ง เพราะหมูยังร้อนอยู่ เอานิ้วขึ้นมาเป่าให้เย็น
แต่เนื้อหมูที่ติดนิ้ว ก็บังเอิญมาถูกปลายลิ้นเข้า
กลายเป็นว่ามีรสชาติอร่อย เป็นที่ติดใจ และนั่นก็เกิดเป็นตำนานหมูปิ้งขึ้นมานับตั้งแต่นั้น
ตำนาน RIMOWA และ ตำนานหมูปิ้ง สอนอะไร
โจรปล้น 10 ครั้งก็ไม่เท่าไฟไหม้ครั้งเดียว
แต่ถ้าเราคิดว่าไฟไหม้แล้วจะไม่เหลืออะไร ก็อาจจะมีบางสิ่งเหลืออยู่บ้างถ้าเรามองเห็น
ในทุกวิกฤติมีโอกาส ไม่ต้องไปกลัวว่าจะเป็นวันที่โลกล่มสลาย
สิ่งสำคัญคือ มุมมองของเรา ก็เท่านั้นเอง..
----------------------
<ad> ถ้าไม่มีที่เก็บกระเป๋า Rimowa เก็บที่ไหนดี?
สนใจอยากมีห้องเก็บของส่วนตัว ใจกลางเมืองทำเลสุด Hot สีลม และ สุขุมวิท 24 ใกล้ BTS ช่องนนทรี และ พร้อมพงศ์ ติดต่อเรา i-Store self-storage สะอาด สะดวก ปลอดภัย เข้าออกได้ตลอด 24 ชม. เริ่มต้น 1,500 บาทต่อเดือน
ติดต่อ 0625953393 
FB : 
----------------------
Reference
-
-
[4879].